Helene Brydensholt (ALT), 2025-02-04:
Tak, formand, tak for ordet, og tak til Enhedslisten for at fremsætte beslutningsforslaget om en indsats mod antibiotikaresistens ved et forbud mod fravænning af pattegrise tidligere end 7 uger efter fødsel med henblik på både lavere antibiotikaforbrug og forbedret dyrevelfærd.
Det er et rigtig godt forslag, som sigter mod at løse to alvorlige problemer samtidig, nemlig den store trussel mod folkesundheden, som det alt for høje forbrug af antibiotika udgør, og en forbedring af dyrevelfærden for millioner af smågrise, idet det foreslås, at de først tages fra modermælken, når de er 7 uger gamle, og ikke som det er i dag, når de er 3 uger gamle.
Jeg vil gerne starte med at slå fast, at vi i Alternativet ønsker en helt grundlæggende omlægning af det konventionelle danske landbrug, herunder det animalske landbrug.
Der er ganske enkelt ikke noget godt at sige om det, medmindre man udelukkende har blik for økonomisk gevinst for en efterhånden meget snæver personkreds på samfundets og ikke mindst dyrenes bekostning.
Men det går som bekendt desværre uendelig langsomt hertillands, når vi taler om omlægning til et bæredygtigt landbrug, og ikke mindst når vi taler om dyrevelfærd hos landbrugsdyrene.
I forhold til danske griseproduktion er det jo den største i verden pr. indbygger, og der går det jo den helt forkerte vej, idet der produceres flere og ikke færre grise i de kæmpemæssige lukkede betonproduktionshaller.
Og ministeren har udtalt, at han vil udnytte den indflydelse, der ligger i at sidde for bordenden ved forhandlingsbordet, når Danmark overtager EU-formandskabet den 1. juli, på at arbejde for, at det er det effektive danske storlandbrug, der skal have en større andel af EU-støttemidlerne, frem for den ineffektive franske bjergbonde.
Men er det nu også det, som borgerne ønsker?
Er det en forsvarlig og bæredygtig løsning i forhold til de store udfordringer, vi som samfund står over for?
I Danmark anvendes flere lægemidler til dyr, end det samlede danske sundhedsvæsen ordinerer til patienter.
84 pct. af de lægemidler, som dyrlægerne ordinerer, går til syge grise, og næsten alle danske pattegrise behandles rutinemæssigt med antibiotika inden for de første tre døgn, og det er naturligvis et kæmpeproblem i forhold til antibiotikaresistens, at 30 millioner grise, så snart de er født, gives antibiotika for at kompensere for en syg produktionsmetode.
I en oversigt fra Fødevarestyrelsen over de fem væsentligste årsager til brug af antibiotika i griseproduktionen ligger mave-tarmlidelser hos fravænnede smågrise på en suveræn førsteplads med ca. 30.000 kg aktivt stof.
Og de fire andre store lidelser, der behandles med antibiotika, og som er blevet registreret, er: luftvejslidelser hos fravænnede smågrise; det er lidelser i led, lemmer, hove, centralnervesystem og hud hos fravænnede smågrise; det er mave-tarmlidelser hos slagtesvin og polte; og endelig er det lidelser i led, lemmer, hove, centralnervesystem og hud hos pattegrise, søer og orner.
Tallene stammer fra systemet VetStat, hvor forbruget skal indberettes.
Det er jo voldsomme tal i sig selv, som viser, at det i helt overvejende grad er de fravænnede smågrise, der behandles med antibiotika, og derfor er det også her, der først bør sættes ind for nedbringelse af forbruget.
Hertil ligger der også et ukendt mørketal, dvs. et forbrug, som ikke bliver registreret.
Vi ved nemlig fra kontroller af dyrevelfærd og medicinanvendelse, at der i de sidste 10 år har været overtrædelser hos hver fjerde svineproducent og i de sidste 3 år hos en tredjedel.
Det enorme antibiotikaforbrug er en direkte konsekvens af en syg produktionsmetode, der medfører syge dyr.
Med disse ord vil jeg bare sige, at Alternativet støtter beslutningsforslaget.
Den animalske produktion er en underskudsforretning på rigtig mange parametre, herunder i forhold til fødevaresikkerheden.
Vi ville kunne mætte mange flere munde, hvis vi producerede meget mere grønt, mange flere bælgfrugter og mange flere frugter og grønsager.
Så det er en underskudsforretning, også når vi taler fødevaresikkerhed, men det har ordføreren og jeg også debatteret før.